Pak histori dhe fati i Krimesë
Shumica e popullsisë ruse në gadishull po përgatiten të votojnë në një referendum, lidhur me çështjen në se do t'i bashkohen Rusisë, apo të mbeten pjesë e Ukrainës.
Shumica e popullsisë ruse në gadishullin e Krimesë po përgatitet të votojë në referendumin e së dielës, për t’u bashkuar me Rusinë, apo për të mbetur pjesë e Ukrainës. Në këtë kronikë nga Washingtoni, korrespondenti i Zërit të Amerikës André de Nesnera bisedoi me ambasadorin Jack Matlock, ekspert me përvojë për Rusinë, lidhur me situatën në atë rajon. Që nga fundi i shekullit të 18-të, Krimea ishte pjesë e Rusisë. Ambasadori i fundit amerikan në Bashkimin Sovjetik (1987-1991), Jack Matlock, thotë se gadishulli ka luajtur një rol të rëndësishëm në historinë ruse, sidomos në arenën ushtarake. Gjatë luftës civile ruse, Krimea u bë bazë për Ushtrinë e Bardhë, forcat anti-bolshevike, që luftuan kundër Ushtrisë së Kuqe. Në vitin 1954, udhëheqësi sovjetik Nikita Khrushchev ia dha gadishullin Ukrainës, në atë kohë republikë sovjetike. Por tani Krimea është nën kontrollin e forcave të armatosura ruse, të cilat hynë në gadishull muajin e kaluar. Zyrtarët rusë thonë se ndërhyrja ishte për të mbrojtur banorët ruse të Krimesë që përfaqësojnë shumicën e popullsisë së gadishullit. Por zyrtarët perëndimorë thonë se nuk ka fakte, që rusët kanë nevojë për mbrojtje. Ambasadori Matlock thotë se duke marrë kontrollin ushtarak të Krimesë, Rusia ka shkelur sovranitetin e Ukrainës dhe integritetin territorial të këtij vendi. Ish ambasadori amerikan nuk është dakord me ata që thonë se presidenti rus Vladimir Putin veproi në këtë mënyrë në Krime, sepse e ndjeu se Presidenti Barack Obama ishte i dobët. Ambasadori Matlock thotë se ata që thonë se zoti Obama është i dobët, çojnë sinjale të gabuara. Referendumi në Krime për t’u bashkuar me Rusinë apo për të qëndruar si pjesë e Ukrainës, është planifikuar për të djelën. Ambasadori Matlock thotë se në rast se votuesit vendosin të bashkohen Rusisë, çdo veprim për ndryshimin e kufijve do të shkelte Aktin Përfundimtar të Helsinkit të vitit 1975. Mes të tjerash, atje thuhet se në se kufijtë ndryshohen, duhet një marrëveshje e përbashkët e të gjitha palëve të përfshira, në këtë rast, Rusia dhe Ukraina. Ambasadori Matlock thotë se kjo do të ishte një lëvizje e shkëlqyer politike nga presidenti Putin dhe do të qetësonte tensionet në një rajon të paqëndrueshëm. Përsa i përket referendumit të së dielës, Shtetet e Bashkuara, aleatët e tyre evropainë dhe qeveria ukrainase thonë se përbën shkelje të kushtetutës së Ukrainës dhe është i paligjshëm.